梨木樹邨

梨木樹邨（英文：Lei Muk Shue Estate）係香港一條喺荃灣區東部上葵涌嘅公共屋邨。梨木樹邨分做梨木樹（一）邨、梨木樹（二）邨同埋梨木樹邨，三條邨合共有19幢樓，總人口大概有27,400人，按人口計目前係荃灣區最大嘅屋邨，亦係荃灣新市鎮第二大嘅屋邨。 史 第一代 第一代梨木樹邨分咗做兩期：第一期係第7至14座，第二期係第1至6座。 第7至14座係屬於政府廉租屋，喺1970年11月21號開始慢慢起好，每一座都有4部𨋢，每部𨋢分別只係停地下同埋中、高其中兩層（例如7同埋15樓、11同埋19樓，第10座因為只係有七層高所以無起𨋢）。 第1至6座喺1975年6月1號啟用，第2、3同5座嘅𨋢可以直接去到大部份嘅樓層，第1座只係有十層、第4座只係有七層、而第6座只係有九層同埋隔離第7座相連，所以無起到𨋢。所有單位都有獨立廚房同埋廁所。 第二代 由1979年第一季開始，地下鐵路（即係而家嘅港鐵）荃灣綫動工，部分喺荃灣市區內嘅鄉村，有三棟屋村、木棉下村、西樓角村，同埋山邊木屋區需要清拆，將清拆所得到嘅土地用嚟起鐵路。所以香港房屋委員會喺梨木樹邨入面嘅空地，就起咗三座樓，起初叫做第15、16同埋17座，及嚟改叫做榕樹樓、柏樹樓同埋竹樹樓，喺1980年2月12日落成入伙，用嚟安置受影響嘅居民。 去到1985年，葵青同埋荃灣分成兩個區，梨木樹邨咁啱位於和宜合道以西，所以梨木樹邨就屬於荃灣區議會。直至今時今日，好多機構同埋市民仍然誤以為梨木樹邨係屬於葵青區嘅公屋。 重建 喺1980年代中期，社會揭發咗公屋結構嘅問題，而梨木樹邨第一期嘅七座樓，雖然唔喺26座問題公屋醜聞名單入面，但係其中第7座同埋第11座嘅結構亦都發現有問題，需要清空兩層（12、13樓）嚟安裝鋼架加以鞏固，以防倒塌。 直至到1990年代中期，香港房屋委員會開始「整體重建計劃」，而梨木樹邨嘅重建工程亦都喺1995年6月展開，將7至第14座分階段逐步清拆，而新起嘅和諧式樓宇喺1998年至2005年8月期間陸續入伙。 第一代嘅舊樓喺1995年6月起逐步清拆，其中最早清拆嘅第7及8座，就喺原址重建成為而家嘅松樹樓同埋葵樹樓，喺1998年8月22日落成。 第13同埋14座原址亦都喺1996年9月開始重建，成為而家嘅楊樹樓、桃樹樓、楓樹樓，喺1999年11月16日起入伙，並且接收咗受到第9座同埋第12座拆重建計劃影響嘅居民，同埋小部分公屋輪候冊人士。 而喺第9至12座原址上面，就喺2002年1月1日重建為榮、翠、樂、健、康樹五座樓宇（梨木樹邨第三、四期），同埋梨木樹商場，由林陳簡建築師有限公司設計，已經喺2005年3月10日落成入伙。 而家，第一代嘅舊樓只係剩低第1至6座，喺邨入面比較高嘅位置。 重建之後 樓 全條屋邨分咗做梨木樹（一）邨、梨木樹（二）邨同埋梨木樹邨。 梨木樹（一）邨 呢一部分嘅屋邨一共有三棟。 楊樹樓 桃樹樓 楓樹樓 梨木樹（二）邨 呢一部分嘅屋邨一共有十一棟。 一至六座 竹樹樓 柏樹樓 榕樹樓 松樹樓 葵樹樓 梨木樹邨 呢一部分嘅屋邨一共有五棟。 榮樹樓 翠樹樓 康樹樓 樂樹樓 健樹樓 拆咗 七至十四座 舊巴士站同上蓋 大排檔 舖 第一代嘅梨木樹邨 第二座：天寶茶餐廳、景泰中醫診所，明泰辦館、家家頌麵包、安祥中西藥行、張月英醫務所、郭任達醫務所 第四座：南美麵包、永生書局、東尼理髮、金都辦館、源泰辦館、光興行石油氣 第七座：劉健生醫務所、黃壽雄醫務所、偉昌書局、匯豐銀行、渣打銀行、金城銀行、青春攝影 第八座：立基幼稚園、小童群益會圖書館 第九座：南華茶餐廳、良記粥店、榮興隆辦館、李鴻記五金、裕承隆雜貨、枝記辦館、梨木樹酒家（單棟） 第十座：金城辦館、溫莎麵包、金記五金、新華洗衣舖、順寧藥房 第十一座：牙科診所、藍塘麵包、文星書局、新祥興電業 第十二座：國記粥店、金輪茶餐廳、屈榕昆醫務所 巴士站：特色快餐店、愛麗華酒樓、九巴茶水站、惠康超級市場 大排檔：復成粉麵專家、一定好粥麵 而家 第二座：天寶茶餐廳、景泰中醫診所、日本城、青春攝影、溫莎麵包、裕榮豐雜貨、安祥中西藥行、張月英醫務所、郭任達醫務所、長春社糧善關愛坊 第四座：業興五金、東尼理髮、恆為、金都辦館、源泰辦館、明記南貨、新祥興電業、樂頤匯、光興行石油氣 梨木樹商場地下：龍華閣海鮮酒家、零食家族、利豐零食、日本城、卓祺文具、中國銀行（香港）、匯豐銀行（只有自動柜員機） 梨木樹商場一樓：粵品川、綠園茶餐聽、君豪食軒、四季餐廳、大家樂、波仔、759阿信屋、卡爾文具、豐盛體育用品、萬寧、屈臣氏、惠康超級市場 街市：越泰軒、南美麵包、任天堂 大事件 可風中學校門女屍案 1982年某日清晨時份，一個清潔工人喺可風中學學校門口外面斜路度，喺一個紅白藍膠袋度發現一具赤裸女屍。警方將案件列為兇殺案處理，重曾經喺電視節目《警訊》懸紅輯兇，到而家兇案重未偵破。 7歲男童嘅岑浩賢被斬案 2005年8月25日傍晚，7歲男仔岑浩賢喺補習之後由嫲嫲接返屋企途中，喺第5座對出馬路，俾兩個16歲嘅刀手用菜刀狂斬右手，案件轟動全香港。岑浩賢經接駁手術後康復情況理想，佢同屋企人獲房屋署安排搬到區外嘅公屋單位。佢繼母孔敏儀就因為透過前男朋友買兇，而被要坐監12年。 四貓分屍案 2013年10月5號夜晚9點左右，保安員巡邏經過第三座嘅時候，發現小巷度有四具貓屍，懷疑佢哋係畀人虐殺。 曾居住梨木樹邨嘅其他名人 包括：梁卓文、郭家麒、陳秀雯、陳加玲、張文慈、劉鳳屏、羅嘉良、盧均宜、沈卓盈、文詠珊、葉珮珊、賴文輝、黃家華、伍月蘭、王夢貞、楊慧敏、潘嘉德、江熚生、陳凱琳、蔡思貝、劉佩玥、湯洛雯、鄭松泰、徐子淇、梁家榮、吳克儉、馬時亨、梁錦松、梁君彥、梁家傑、梁家輝等。 參考